**Anexa nr. 1**

**la Hotărârea Consiliului Local al municipiului Satu Mare**

**Nr. 320/20.12.2018**

**PROTOCOL DE COLABORARE**

**Preambul**

Având în vedere prevederile:

* Comunicării Comisiei către Parlamentul European, Consiliu, Banca Centrală Europeană, Comitetul Economic şi Social European, Comitetul Regiunilor şi Banca Europeană de Investiții. Un Plan de investiții pentru Europa. COM (2014) 903, Bruxelles, 26.11.2014;
* Regulamentului (UE) 2015/1017 al Parlamentului European şi al Consiliului din 25 iunie 2015 privind Fondul european pentru investiții strategice, Platforma europeană de consiliere în materie de investiții și Portalul european de proiecte de investiții și de modificare a Regulamentelor (UE) nr. 1291/2013 și (UE) nr. 1316/2013 – Fondul european pentru investiții strategice;
* Legii nr. 315/2004 privind dezvoltarea regională în România;
* [Ordonanței de urgență nr. 40](http://www.fonduri-ue.ro/images/files/legislatie/nationala/OU.Gestionare.pdf) din 23 septembrie 2015 privind gestionarea financiară a fondurilor europene pentru perioada de programare 2014-2020 şi [Normele metodologice de aplicare](http://www.fonduri-ue.ro/images/files/legislatie/nationala/Norme.medologice.aplicare.pdf);
* Ordonanţei de urgenţă a Guvernului nr. 64/2009 privind gestionarea financiară a instrumentelor structurale şi utilizarea acestora pentru obiectivul convergenţă, cu modificările şi completările ulterioare.

**Părţile** :

Primăria Municipiului Satu Mare, Piaţa 25 Octombrie nr. 1, corp M, cod poştal 440026, Satu Mare, judeţul Satu Mare, reprezentată prin domnul **Kereskényi Gábor** - primar, denumită în continuare **Primăria Satu Mare**

și

**Agenția de Dezvoltare Regională Nord-Vest**, cu sediul social in Rădaia, str. Principală, nr. 50, Comuna Baciu, jud. Cluj, cod postal 407059 și sediul secundar în Cluj-Napoca, str. Dorobanților, nr. 3, jud. Cluj, cod unic de identificare 11463302 reprezentată prin domnul **MARCEL IOAN BOLOȘ** - Director General

denumită în continuare ADR NV,

convin asupra următoarelor:

**CLAUZE SPECIFICE**

**1. PLATFORMA ONLINE DE INVESTIŢII ŞI INOVARE NORD-VEST**

**1.1. SCOPUL PROTOCOLULUI**

Desfăşurarea unor activităţi specifice care să susţină **Primăria Satu Mare** în desfăţurarea unor activităţi comune care au drept scop:

- promovarea acţiunilor/evenimentelor desfăşurate de către **Primăria Satu Mare**, în domeniul investiţiilor regionale/susţinerii mediului de afaceri;

- promovarea, cu ajutorul Platformei Online de Investiții și de Inovare Nord-Vest, a proprietăţilor imobiliare disponibile pentru investitori;

- promovarea cu ajutorul Platformei Online de Investiții și de Inovare Nord-Vest a strategiilor de dezvoltare locală;

- promovarea cu ajutorul Platformei Online de Investiții și de Inovare Nord-Vest proiectelor publice de investiții;

- dezvoltarea cu ajutorul Platformei Online de Investiții și de Inovare Nord-Vest a unor instrumente durabile și inovatoare de susținere a dezvoltării regionale în domeniul economic și al inovării;

- valorificarea mijloacelor specifice fiecăreia din cele două părţi, în conformitate cu atribuţiile specifice dedicate dezvoltării competitivităţii economice a Regiunii de Dezvoltare Nord-Vest, a stimulării investiţiilor şi a mobilizării capitalului privat în scopul creării de locuri de muncă şi creşterii veniturilor.

**1.2 OBIECTUL PROTOCOLULUI**

Obiectul prezentului protocol îl constituie colaborarea între părțile semnatare, la nivelul Regiunii Nord-Vest, pentru realizarea activitaților comune, tehnico-aplicative, în vederea identificării și sprijinirii comunităților locale, prin promovarea de soluții relevante destinate atragerii de investiţii, sprijinirii mediului de afaceri şi asigurarii coordonării, sinergiei şi complementarităţii cu alte iniţiative de dezvoltare la nivel regional, utilizând ca instrument Platforma Online de Investiții și de Inovare Nord-Vest dezvoltată de ADR NV.

**1.3. ACTIVITĂȚI COMUNE**

Colaborarea între cele două părți se va concretiza prin următoarele activități specifice:

**1.3.1. Primăria Satu Mare:**

* va desemna un reprezentant/ un supleant pentru a asigura legătura cu ADR NV;
* reprezentantul desemnat va asigura constituirea /actualizarea / întreţinerea bazei de date precum şi furnizarea de informaţii părţilor interesate pentru domeniul de interes al activităţilor comune prevăzute în cuprinsul prezentului protocol;
* va participa la seminariile/evenimentele/acțiunile organizate de ADR NV, la invitația acesteia, inclusiv la instruirile organizate în vederea utilizării platformei;
* va prezenta în cadrul întâlnirilor organizate de ADR NV individual şi/sau cu partenerii săi, informări cu privire la inițiativele locale oferite, inclusiv va pune la dispozitie informatii cu privire la terenurile sau imobilele aflate în proprietatea sa, destinate investițiilor;
* va pune la dispoziția ADR NV informații actualizate privind facilitățile fiscale, precum și prevederile urbanistice locale;
* va contribui la operaționalizarea Platformei de Investiții și Inovare Nord-Vest prin furnizarea frecventă a planurilor locale de dezvoltare, prin promovarea platformei pe canalele specifice de comunicare, prin comunicarea eficientă cu potențialii promotori de proiecte care ar intenționa realizarea unor investiții, prin comunicarea rezultatelor contactului către agenție în scopul măsurării impactului și a eficienței platformei etc.;
* va susține prin instrumentele identificate în comun cu partenerii locali și regionali, promovarea și dezvoltarea formelor de învățământ relevante și necesare (învățământ dual/învățământ profesional/formare profesională la locul de muncă) sprijinirii unor noi investiții;
* va susține, prin instrumentele identificate în comun cu partenerii locali și regionali, activitățile de cercetare și inovare identificate ca fiind relevante pentru dezvoltarea locală, regională și nu numai;
* va sprijini financiar demersurile derulate pe baza acestui protocol, conform direcțiilor identificate prin decizia CDR şi numai în limitele angajamentelor bugetare;
* pe măsura dezvoltării activităţilor specifice Platformei Online de Investiţii Regionale va iniţia şi va aproba măsuri pentru funcţionarea unor structuri organizatorice(compartimente, birouri, servicii, direcţii dacă va fi cazul) în vederea susţinerii activităţilor platformei.

**1.3.2. Agenția de Dezvoltare Regională Nord-Vest:**

* va organiza şi va invita **Primăria Satu Mare** să participe prin reprezentanți la seminariile și întâlnirile cu reprezentanţii mediului de afaceri pentru a-și prezenta planurile locale de dezvoltare;
* va pune la dispoziţia **Primăriei Satu Mare** informaţii cu privire la obiectivele de dezvoltare din documentele de planificare strategică generale şi sectoriale;
* va colabora cu reprezentanții **Primăriei Satu Mare** în vederea elaborării formularului şi a procedurii de stabilire a potențialului propunerii unor idei locale de proiecte către mediul investițional;
* va depune toate eforturile necesare în scopul elaborării, dezvoltării şi gestionării Platformei de Investiţii și Inovare Nord-Vest;
* va genera oportunități egale **Primăriei Satu Mare**, în identificarea unor oportunități de dezvoltare economică, ţinând cont de specificitatea fiecărei localități / fiecărui municipiu;
* nu va avea dreptul de a reprezenta legal **Primăria Satu Mare**, să-și ia angajamente care să oblige în vreun fel **Primăria Satu Mare** sau să încheie acte juridice în numele și pe seama **Primăriei Satu Mare**.

 **2.PLATFORMA ONLINE DE MONITORIZARE PROIECTE POR**

**2.1. SCOPUL PROTOCOLULUI**

Eficientizarea implementării proiectelor derulate de **Primăria Satu Mare**, și a creșterii gradului de absorbție la nivelul implementării Programului Operațional Regional în regiunea de dezvoltare Nord-Vest, prin intermediul utilizării **Platformei online de monitorizare proiecte POR dezvoltată de ADR Nord-Vest**.

**2.2. OBIECTUL PROTOCOLULUI**

Obiectul prezentului protocol îl constituie colaborarea  între părțile semnatare pentru realizarea activitaților comune, tehnico-aplicative, în vederea eficientizării implementării a proiectelor finanțate prinProgramul Operational Regional 2014-2020, aflate în derulare.

  **2.3. ACTIVITĂȚI COMUNE**

Colaborarea între cele două părți se va concretiza prin următoarele activități specifice:

**2.3.1. LA NIVELUL BENEFICIARULUI DE FINANȚARE****(Primăria Satu Mare):**

* se vor desemna managerii de proiect (pentru fiecare proiect cu contract de finantare din POR 2014-2020) pentru a asigura legătura cu **Platforma online de monitorizare a proiectelor POR.** Pentru fiecare proiect se va desemna o singură persoană care va avea acces în sistem;
* prin managerii de proiect/ persoanele desemnate, se va asigura introducerea in timp real a informatiilor despre proiectele aflate in implementare privind:procesul de atribuire a contractelor de achiziții, respectarea/actualizarea graficului cererilor de prefinanțare/ plată/ rambursare, graficul de execuție a lucrărilor ofertat/ actualizat și realizat;
* prin managerii de proiect / persoanele desemnate vor asigura constituirea/actualizarea/întreţinerea bazei de date referitoare la proiectele cu finanţare POR, precum şi operarea modificărilor ori de câte ori este necesar;
* managerii de proiect/ persoanele desemnate, vor fi responsabili pentru asigurarea veridicității tuturor informațiilor introduse în **Platforma online de monitorizare POR**. Informațiile nu trebuie să difere de comunicările oficiale (cererea de finanțare și notificări transmise anterior/ ulterior) referitoare la proiect;
* managerii de proiect, vor verifica în mod constant contul proiectului din cadrul **Platformei online de monitorizare POR** și își vor asuma că vor verifica și răspunde la toate notificările/ mesajele transmise prin intermediul **Platformei**, e-mail, aplicație e-mobile în vederea asigurării neomiterii vreunei informări sau atenționări transmise referitoare la potențiale deficiențe in procesul de implementare;

**2.3.2. Agenția de Dezvoltare Regională Nord-Vest:**

·    va organiza şi va invita Primăria să participe, prin managerii de proiect, la seminarii și întâlniri, cu scopul de a informa și de a instrui asupra operaționalizării **Platformei online de monitorizare POR**;

·    va pune la dispoziţia Primăriei toate instrumentele prevăzute în cadrul **Platformei online de monitorizare POR,** in vederea eficientizarii procesului de implementare;

·    va colabora cu reprezentanții Primăriei în vederea optimizării utilității **Platformei online de monitorizare POR**;

·    va depune toate eforturile necesare în scopul elaborării, dezvoltării şi gestionării **Platformei online de monitorizare POR**;

·   se va asigura de respectarea tuturor obligațiilor contractuale ale părții sale, prevăzute în contractele de finanțare;

**CLAUZE COMUNE**

**3. DURATA PROTOCOLULUI**

### 3.1. Prezentul protocol intră în vigoare începând cu data semnării de către ultima parte și produce efecte până la data încetării lui prin acordul de voinţă, exprimat în scris de către părțile semnatare.

**3.2.** Protocolul se consideră reziliat unilateral de către oricare dintre părţi în caz de neîndeplinire sau îndeplinire defectuoasă a prevederilor prezentului protocol.

**4. CLAUZE DE CONFIDENȚIALITATE**

**4.1**. În sensul prezentului protocol, termenul de “informații confidențiale” înseamnă orice informație care emană de la oricare dintre părțile semnatare, cu acest titlu, privitoare la documente sau informații și nu este cunoscută de cealaltă parte din alte surse.

**4.2.** Părțile acceptă că toate documentele și informațiile furnizate de către fiecare parte semnatară, celeilalte părţi, referitoare la prezentul protocol de colaborare și la executarea acestuia, precum și informațiile care intră în posesia părților cu ocazia derulării prezentului protocol, incluzând, dar nelimitându-se la date, informații privind strategii de marketing, sisteme și dezvoltări tehnologice, proiecte financiare, rezultate, informații privind modalități de operare, acțiuni /activități/ informații care intră în posesia părților îndreptate în sensul bunei derulări a prezentului protocol, informații privind implementarea proiectelor,realizarea achizițiilor, informații privind modalități de operare sunt considerate “Informații confidențiale” și sunt proprietatea părții care le furnizează.

**4.3.** Părțile vor asigura confidențialitatea tuturor informațiilor, datelor, documentelor, la care acestea au acces direct sau indirect urmare a desfășurării activităților ce fac obiectul prezentului contract și se obligă că nu vor dezvălui și nu vor folosi/utiliza aceste informații, date, documente confidențiale, în totalitate sau parțial, în interes propriu sau în orice alt scop, nici pe durata derulării prezentului protocol de colaborare, nici după încetarea acestuia, cu excepția următoarelor situații:

1. Dacă această dezvăluire este necesară în vederea îndeplinirii obligațiilor asumate conform prezentului protocol, cu condiția ca partea semnatară să notifice în prealabil celaltă parte înainte de a face orice asemenea dezvăluire și sa obțină consimțământul scris al acesteia;
2. Dacă această dezvăluire este o obligație legală; în acesta situație respectiva parte va înştiinţa prompt cealaltă parte cu privire la acest lucru şi nu va divulga nici o informaţie până când partea ale cărei informaţii trebuie divulgate nu găseşte soluţii legale sau alte posibilităţi de protecţie pentru a evita o astfel de divulgare. Dacă acţiunile întreprinse în acest sens de respectiva parte nu conduc la nici un rezultat sau dacă aceasta renunţă în alt fel la dreptul de a căuta soluţii de protecţie, atunci partea căreia i se impune prin lege divulgarea informaţiilor respective, va face cunoscute şi va divulga strict numai acele informaţii confidenţiale impuse a fi divulgate prin respectivele prevederi legale.
3. Dacă această informație intră în domeniul public fără să fie rezulatul vreunei acțiuni,inacțiuni sau greșeli a părților;
4. Dacă este agreată în prealabil, în scris de către ambele părți;

**4.4.** Informațiile confidențiale vor fi folosite de părți numai în scopul executării protocolului și vor putea fi dezvăluite numai persoanelor implicate în executarea acestuia. Atât ADR NV, cât și **Primăria Satu Mare** nu vor dezvălui terților (persoane neimplicate în executarea prezentului protocol fără aprobarea celuilalt), nici un fel de date sau informații confidențiale nici pe parcursul executării, nici după încetarea acestuia, cu excepția situațiilor prevăzute de lege, în care furnizarea unor astfel de informații către autorități / instituții de stat este o obligaţie legală, dar în acest din urmă caz numai în condițiile pct. 4.3 lit.b).

**4.5.** “Informaţiile confidenţiale”, conform definirii din prezentul document, nu cuprind informaţii care:

(a) la momentul transmiterii de către o parte către cealaltă parte, reprezintă informaţii de notorietate publică;

(b) în intervalul dintre data comunicării de către o parte şi primirii de către cealaltă parte, devin informaţii de notorietate publică, fără vina părţii căreia îi sunt destinate;

**4.6.** Nici una dintre părţile semnatare nu va divulga condiţiile şi termenii prezentului protocol nici unui terţ, fără consimţământul scris anterior al celorlalte părţi, cu excepţia situaţiilor prevăzute de legislaţia aferentă în vigoare.

**4.7.** Fiecare parte va informa prompt cealaltă parte în cazul în care descoperă o situaţie de utilizare neautorizată a informaţiei confidenţiale care aparţine celeilalte părţi. Obligaţiile părţilor semnatare se vor păstra şi respecta şi după încetarea prezentului protocol pentru o perioadă de 3 ani.

**4.8.** Aspectele cuprinse în Platforma online de Investiții și Inovare Nord-Vest/Platforma online de monitorizare proiecte POR dezvoltate de ADR NV și modul lor de implementare, vor fi interpretate exclusiv de către ADR NV cu respectarea legislației în vigoare și folosind metoda de interpretare sistematică.

**5. CONFLICTUL DE INTERESE**

**5.1.** Părțile se obligă să se abțină de la orice activități care ar putea afecta reputația celeilalte părți sau ar putea conduce la apariția unui conflict de interese. Prin conflict de interese se înțelege acea situație sau împrejurare în care interesul, direct ori indirect, al uneia dintre Părți contravine interesului celeilalte Părți, astfel încât afectează sau ar putea afecta independența și imparțialitatea acestora în luarea deciziilor ori în îndeplinirea la timp și cu obiectivitate a îndatoririlor care le revin în virtutea prezentului contract (protocol de colaborare). Oricare ar fi situația, apariția unui conflict de interese trebuie notificată de îndată celeilalte Părți, în scris.

**5.2.** Încălcarea prezentei clauze îndreptățește părțile să rezilieze unilateral Protocolul, cu respectarea prevederilor pct. 7.2.

**5.3.** Conflictul de interese, așa cum este definit în prezentul Protocol, nu îngrădește în niciun fel capacitatea ca una dintre Părți să deruleze relații comerciale de tipul celor menționate în prezentul Protocol cu alte entități, similare sau nu celeilalte Părți, atât timp cât aceste relații sunt independente și nu conduc la încălcarea clauzelor prezentului protocol.

**6. ANTICORUPȚIE**

**6.1.** Părțile declară următoarele:

* nu se vor angaja în nici o activitate, practică sau conduită care constituie sau ar putea constitui o faptă incriminată sub incidența prevederilor legale referitoare la combaterea corupției;
* în sensul celor de mai sus, se vor abține de la a da, oferi, promite, primi, accepta, pretinde sau solicita, direct sau indirect, orice fel de beneficiu pentru sau de la orice persoană, de naționalitate română sau străină, în condițiile în care aceste acțiuni constituie sau ar putea constitui fapte incriminate sub incidența prevederilor legale referitoare la combaterea corupției;
* vor aduce de îndată la cunoștința celeilalte Părți orice act sau fapt de care iau cunoștință în executarea prezentului Protocol și care constituie sau ar putea constitui o faptă incriminată sub incidența prevederilor legale referitoare la combaterea corupției;
* se vor asigura de faptul că orice terță parte care devine implicată în executarea prezentului Protocol își asumă respectarea obligațiilor cu referire la combaterea corupției în termeni echivalenți celor menționați în prezenta clauză.

**6.2.** Încălcarea prezentei clauze îndreptățește părțile să rezilieze unilateral Protocolul, cu respectarea prevederilor pct. 7.2.

**7. ÎNCETAREA PROTOCOLULUI**

**7.1.** Prezentul protocol de colaborare inceteaza in urmatoarele cazuri:

1. prin denunțare unilaterala, în mod independent de orice culpă,când una dintre partile semnatare din motive obiective și independente de voința se afla in imposibilitate de a continua colaborarea;
2. in condițiile rezilierii unilaterale descrise la pct. 3.2., pct.5.2 precum și la pct. 6.2, ca urmare a neindeplinirii sau îndeplinirii defectuoase a prevederilor prezentului protocol;
3. prin acordul de voinţă exprimat în scris de către parţile semnatare, la o data stabilită de comun acord.

**7.2.** In cazul denunțării/rezilierii unilaterale fiecare dintre părți semnatare vor transmite în prealabil o notificăre celeilalte părți; orice notificare va fi transmisă în scris urmand ca prezentul protocol sa inceteze pe deplin drept, in termen de de 30 zile calendaristice de la data primirii notificării transmise de către cealaltă parte. In cazul prevăzut la pct. 7.1. lit.c) partile se vor informa reciproc, prin orice mijloc de comunicare, asupra incetarii prezentului protocol, încheind în acest sens un acord de incetare.

**8. LITIGII:**

Litigiile generate in legatura cu prezentul protocol de colaborare se vor solutiona pe cale amiabila intre parti sau, in caz contrar, da catre instantele de judecata competente.

**9. DISPOZIȚII FINALE**

**9.1.** Acest protocol reprezintă un cadru general de colaborare la nivel regional în vederea atingerii scopului declarat, putând fi completat sau modificat, prin acordul parților exprimat in scris, prin incheierea de acte aditionale care vor face parte integranta din prezentul protocol.

**9.2.** Forta majora exonereaza de raspundere partea la care a intervenit, cu conditia anuntarii si probarii sale, in termen de 3 (trei) zile calendaristice de la producere, conform legii.

Prezentul Protocol a fost încheiat în două/patru exemplare originale, câte unul/două pentru fiecare parte.

Pentru AGENŢIA DE DEZVOLTARE REGIONALĂ NORD-VEST

|  |  |
| --- | --- |
| *Nume, prenume* | **BOLOŞ Marcel Ioan** |
| *Funcţia* | Director general |
| *Semnătura şi ştampila* |  |
| ***Locul şi data*** |  |

Pentru **Primăria Satu Mare**

|  |  |
| --- | --- |
| *Nume, prenume* | ………………………………………. |
| *Funcţia* | ………………………………………. |
| *Președinte de ședință* Günthner Tiberiu  |  Secretar Mihaela Maria Racolța  |
|  |  |